*Nuuk, ull. 1/3-2023*

**Nunalerinermut, Imminut Pilersornermut, Nukissiutinut Avatangiisinullu Naalakkersuisoqarfimmut**

pan@nanoq.gl

Paris-imi isumaqatigiissutip inuiaqatigiinnut kalaallinut sunniutissaannik misissueqqissaarnerup tusarniaassutigineqarnera pillugu

Sulisitsisut soqutiginnittorujussuullutik tusarniaanermut najoqqutassat atuarpaat aammalu matumuuna tusarniaanermut akissuteqaat matuma kinguliani allassimasoq nassiullugu.

# Ataatsimut isigalugu oqaaseqaatit

Kalaallit Nunaata Paris-imi isumaqatigiissut ilaaffigilersaaraa, Naalakkersuisut Siulittaasuata Glasgow-imi COP26-mi nalunaarutigimmagu, isumaqatigiissummut naammassiniapiloortussaagipput ilimanartumut nunatta pisussaaffilernissaanik aalajanginnginnermi ilisimasanut tunngavissat pisariaqartut pissarsiarineqarnissaat Sulisitsisut ujartorpaat. Taamaattumik Sulisitsisut aallarniutigalugu, Paris-imi isumaqatigiissummut Kalaallit Nunaata ilaalernissaa pillugu inaarutaasumik aalajangiinnginnermi inuiaqatigiinnut sunniutaasussat paasinarsisinneqarnissaat pillugu aalajangersimanerannut, Naalakkersuisut nersualaarusuppaat.

Ilisimasanut tunngavissat maannakkut pigineqartut uagut inuiaqatigiittut ilisimasaqarnerujussuanngortippaatigut, inatsisitigut periarfissatigut aammalu sunniutaasussanut, kisianni aamma suliassaqarfinni uagut inuiaqatigiittut Paris-imi isumaqatigiissummi anguniakkanut tapersiivigisinnaasassatsinnut. Pingaartumik inuussutissarsiortut isummersornerisa toqqaannartumik ilanngunneqarnissaat sillimaffigineqarmat neriulluarnarpoq, aammalu Sulisitsisut soorunami taakkua annertoorujussuarmik tapersersorpaat, ilanngullugit pingaartumik paasiuminartumik ungasissumullu politikkikkut isumaqatigiissuteqarnissamik iluarsaaqqinnissamillu pisariaqartitsineq taaneqartoq. Taamaattoq aamma suliffeqarfiit mikisut akunnattumillu angissusillit isummersornerisa misissueqqissaarnermik suliaqarnermi ilanngunneqarnissaat aamma kissaatiginaraluarpoq.

# Tusarniaanermut najoqqutassat pigineqartut tunngavigalugit Sulisitsisut akuersaarpaat, ataatsimut isigalugu Paris-imi isumaqatigiissutip ilaaffigilernera pingaarutilimmik oqariartuuteqarnerusoq, ilaatigut piffissami sivisuumi inuussutissarsiortortatsinnut iluaqutaasinnaalluni. Taamaattumik ilaalernissaq taperserparput. Kisianni aalajangersimasumik iliuuseqarluni pissusiviusuni malitseqartinnagu pisortatigoortumik ilaalernertut isikkoqartikkutsigu, tamanna suliffeqarfiit nunani tamalaani tusaamasaanerannut unammillersinnaassuseqarnerannullu annertuunik sunniuteqarnerlussinnaavoq. Taamaattumik oqaatsit kusanartut iliuuseqarnermik tunuliaqutsernissaat, pissusiviusunilu suliniutissat arlallit nunatta ataatsimoortumik piujuartitsiviusutut ilisarnaateqarneranik pitsanngorsaasussat atuutsinneqalernissaat, aalajangiisuulluinnartumik pingaaruteqarpoq. Misissueqqissaarnermi periarfissat marlussuit, Sulisitsisut makkuninnga oqaaseqaatissaqarfigisaat, erseqqissarneqareerput.

# Aatsitassanut suliassaqarfik

Misissueqqissaarnermi ilaatigut aatsitassanut suliassaqarfik, suliassaqarfittut Kalaallit Nunaata CO2-nik aniatitsineranut annertuunik sunniuteqanngitsutut, kisianni siunissami aalajangiisuusinnaanera ilimanaateqartutut, erseqqissarneqarpoq. Ilaatigut erseqqissarneqarpoq, piiaanissamut akuersissutit atuutereersut ataatsikkut tamakkiisumik nunap iluaneersunik ingerlatsiviulissappata, tamatuma Kalaallit Nunaata CO2-nik aniatitsinera, 2020-mi annertussutsinut sanilliullugu, 40 %-inik annertunerulersissinnaassagaa. Taamaattoq erseqqissassallugu pingaaruteqarpoq, ajornerpaamik pisoqarnissaanut takorluukkamiluunniit misissueqqissaarnermi taaneqartumi, Kalaallit Nunaata tungaaniit aniatitsineq tamarmiusoq nunarsuaq tamaat isigalugu annikitsuaraasussaasoq, ataatsimoortut isigalugit pissusiviusuni allaassuteqartussaanani. Kisianni aamma Aatsitassanut Inatsisillu Atuutsinneqarnerannut Naalakkersuisoqarfiup tikkuagaatut, aatsitassat nunatta iluaniittut nunarsuarmi mingutsitsinngitsumut allanngoriartortitsinermi malunnaatilerujussuarmik allanngortitsisinnaassapput, tassalu taakkua piiarneqarpata aammalu nunani tamalaani niuerfinnut ullumikkut aatsitassanik (pingaartumik piujuartitsiviusumik piiarneqarsimasunik) annertuumik ujartuiffioreersunut, anngullutik. Tassalu aatsitassanut suliassaqarfik Paris-imi isumaqatigiissummi annikillisitsinissamut pisussaaffinni ilaatinneqassanngikkaluarpalluunniit, uagutsinnut nunarsuullu sinneranut iluaqutaasumik, Kalaallit Nunaata nunarsuarmi annikillisitsinissamut siunnerfiusunut annertoorujussuarmik tapersiisinnaanissaanut tassani periarfissarissaarpoq.

# Aalisarneq

Misissueqqissaarnermi silap pissusaata allanngoriartornerata avammut nioqquteqarnermut inuussutissarsiutitta annersaannut, aalisarnermut, sunniuteqarnera aamma erseqqissarneqarpoq. Tassani silap pissusaata allanngoriartornera soorunami uumassusillit assigiinngisitaarnerannut navianartorsiortitsigaluartoq, pingaartumik sinerissap qanittuani umiatsiaararsorlutik aalisartut ilarpassuisa ullumikkut taamaatsillugu piujuartitsiviunngilluinnarnerisa minnerunngitsumik annertuumik ajornartorsiutaanera tikkuassallugu aalajangiisuulluinnartumik pingaaruteqartoq Sulisitsisut isumaqarput. Aalisarneq Paris-imi isumaqatigiissummi pisussaaffinni ilaatinneqanngissinnaassagaluartoq, aalisakkanik tunisassiagut nunarsuup ilarujussuani tuniniarneqartarput, tassanilu piujuartitsinerup sukkassusaanut atuisartut piumasaqaataat annertusiartuinnarput. Maannakkut ineriartornerup ingerlanerani qanoq pisoqaraluarpalluunniit siunissaq ornipparput, tassani aalisakkanik tunisassiagut nunani tamalaani niuerfinni taamatut unammillersinnaassuseqarunnaartussaallutik. Taamaattumik naatsorsuutigisatta akerlianik umiatsiaaqqat aquuteralaasa dieselimik ingerlatillit siunissami taamaalluni innaallagiamoortunik motoorilinnik taarsersornissaat iluatsissagaluarpalluunniit, tamanna politikerit tungaanniit piujuartitsinermi sammineqaleraluarpalluunniit – uumassusilinnut, inooqatigiinnermut aningaasaqarnermullu tunngatillugu – inuussutissarsiutitta annersaasa iluani tamanna pimoorussisumik taama annertutigisumik allaassuteqalersitsinavianngilaq.

# Assartuussineq

Tamatuma saniatigut kajumissaarutinut ilusiliassat pitsanngorsarneqarnerisigut biilinit pigineqartunit biilit innaallagiamoortut amerlisinneqarnissaannut periarfissaqarneq, misissueqqissaarnermi taaneqarpoq. Taamaattoq biilit innaallagiamoortut kisiisa ukkatarinissaat uungaannaq isiginninnerorpasippoq, tassami biilinik innaallagiamoortunik piginnittut ullumikkut ikittuinnaasut (aammalu siunissami piginnittuulersinnaasut) annertuumik tassaammata illoqarfinni annerusuni illunik piginnittut, isaariaminni angerlarsimaffimmi sarfamik mingutsitsinngitsumik immiinissamut killilersugaanngitsumik periarfissaqartut. Siunissami nunasseriaasitsinni illoqarfinni annerusuni innuttaasut amerliartortussaapput, aammalu inuit nammineq biiliminnik sarfamik pilersuinissamut periarfissaqarnissaat qulakkeerneqarani inissiani najugaqarlutik, portusuunik illuliornissaq pisariaqaraluttuinnartussaavoq. Taamaattumik kajumissaarutinut ilusiliineq pitsaanerusoq hybridbiilinik piginnittunut tunngatinneqartussaassaaq. Ilaatigut illoqarfinni biilit pigineqartut ilarparujussui taamaattooreermata aammalu maannamuugallartoq biilinik nutaanerusunik taarsernissaat pilersaarutigineqanngitsoq ilimanarluni, ilaatigut immiinissamut pitsaanerusunik periarfissaqarnermi benziinatortunik pinnani hybridinik toqqaanissaq aammalu benziinamik orsersorani sarfalersuinissaq pilerinaateqartinneqartussaammat. Qanoq pisoqaraluarpalluunniit, assartuussinermut suliassaqarfitta annertunerusortaata mingutsitsinngitsumik nukissiuuteqarnernut naleqqussarnissaa iluatsissagutsigu, tamatumani attaveqaasersuutinut annertoorujussuarnik aningaasaliinissaq pisariaqartussaavoq. Nunami assartuussinermut immiinissamut periarfissat annertusarneqarnissaat, kisianni aamma imaatigut assartuussineq ullumikkut imarsiornermi aammalu taakkua umiarsualivimmi uninnganeranni, silap pissusianut annertoorujussuarmik mingutsitsisuunerat, tamatumani pineqarpoq.

# Ataavartumik nukissiamut periarfissaqarnerulernissaq

Nunassittariaaserput, soorlu aamma misissueqqissaarnermi tikkuarneqartoq, maani mingutsitsinngitsumut allanngoriartortitsinermut unammilligassartaqarpoq. Nukissiamik atuinitta 80 %-ia qernertuuvoq aammalu illoqarfinni anginerusuni innuttaasut kisimik siunissami nukissiamut ataavartumut aalajaatsumik periarfissaqarnissaat suli ilimanarpoq. Inuussutissarsiortut ilarujussui – ilanngullugit aatsitassarsiorfiutileqatigiiffiit – nukissiamik ataavartumik periarfissaqarnissamik ujartuinerat annertusiartorpoq, kisianni tamanna sumiiffippassuarni sivisuumik utaqqineqassasoq ilimanarpoq, ilanngullugit pingaartumik nunaqarfinni aammalu sumiiffinni aatsitassarsiornissamut periarfissaqarfiusuni. Sumiiffinni Nukissiorfiit aamma NunaGreen A/S-ip maannakkorpiaq mingutsitsinngitsumik nukissiorfiliornissamik ingerlallualereersunik pilersaaruteqarfiginngisaanni namminersortut suliaqartut amerlanerusut suleqataanissaannut killissaliussanut piumasaqaatit pitsanngorsarneqarnissaat iluaqutaasumik qimerloorneqarsinnaavoq, ilanngullugit aamma seqernup anorillu nukinganik atuineq.

Inussiarnersumik inuulluaqqusillunga Astrid Maria Spring Öberg

Siunnersorti

Sulisitsisut | Sulisitsisut | Greenland Business Association